Cesarhanmun/geonobi-data huggingface dataset:
地名: 全州 (全羅道, 府)
年: 1590.0

○朔辛未/下前持平崔永慶獄。 逆變之初, 賊黨首言: "吉三峯爲上將, 鄭八龍、鄭汝立爲次將。" 鞫廳遂尋問吉三峯所在, 疑似者多見捕, 而皆辨釋。 其時賊黨李箕、李光秀等言: "往全州
              鄭汝立家, 則三峯年可六十, 面鐵體中豐肥。" 或言: "三峯年可三十, 體長面瘦。" 或言: "三峯年可五十, 髯長至腹, 面鐵體長, 語輒喘發。" 其後賊黨金世謙言: "吉三峯非上將, 乃其卒徒。 居晋州, 年可三十, 日行三百里。" 又一賊言: "三峯本羅州士族。" 又有朴文章者言: "三峯非吉姓, 是崔三峰, 乃晋州私奴" 云。 或言: "前一年, 士人過全州
              滿塲洞, 有衆會射, 崔永慶首座, 汝立次座。" 由是浮議紛紜, 有捏合諸賊招, 近似永慶形貌者曰: "吉三峰必是崔永慶也。" 大槪湖南人梁千頃等所指認, 欲害永慶之計也。 兩司初聞行言, 便指永慶爲汝立親友, 論以遙執朝權, 請削官爵。 後有發論於臺席者, 正言黃愼止之曰: "飛語不可據以罪人。 況永慶負重名於一道, 今以暗昧之言非之, 則必失一道人心。" 司諫柳根亦以爲: "然。" 其議遂止。 至是, 金溝儒生金克寬以鄭汝立妻族, 素與汝立不平, 以討逆之論自任, 迺以三峰, 永慶之說, 傳於濟源察訪趙騏, 且以御史白惟咸之言爲証。 騏言于監司洪汝諄, 進士梁千頃、姜誢、洪千璟等, 皆在指証中。 汝諄一邊馳啓, 一邊移文慶尙右兵使梁士瑩, 發吏捕永慶, 且搜其家, 得士人李黃鍾書, 書中極詆時事, 至以逆獄爲士林之禍, 兩道監司, 一時啓聞。 於是, 永慶、黃鍾竝被拿問, 獄事遂重。 校理白惟咸上疏云:
地名: 全州 (全羅道, 府)
年: 1592.0

○金睟馳啓曰: "盈德縣令安璡, 守城形止報狀持來人, 登山夜行, 二十日得到臣處。 詳問左道成敗, 則東海一帶, 長鬐以上安東、靑松、眞寶、奉化、禮安、榮川、醴泉、豐基外, 彦陽一路, 蔚山、慶州、永川、新寧、義興、義城、軍威、比安, 亦已焚蕩, 賊徒橫行, 牛輸馬載, 連絡道路, 監司、兵ㆍ水使、防禦使、助防將, 亦不知所去處, 各處守令, 擧皆逃竄。 右道則居昌、安陰、咸陽、山陰、丹城、河東、昆陽、泗川、晋州外, 其餘皆經賊鋒, 南海島, 則雖未經賊, 軍糧、軍器, 全羅左水使
                【此事金誠一書狀中亦有。 左水使及李舜臣也。】
              先自焚燒, 已爲空城。 星州之賊, 其數不多, 曹大坤專力措捕, 來犯南邊之賊, 水使元均率諸將, 合力措捕。 臣則雖無所率之軍, 義不忍退守本道, 只率軍官守令輩八十餘人, 約與全羅監司李洸合勢, 共向京師, 馳到咸陽, 伏見李洸所通聖敎, 有云: ‘倭奴充斥近畿, 不得已駐箚松都, 號令四方, 以期勦滅, 卿其密通于慶尙右道, 使之急急掃境來援。’ 臣伏讀聖諭, 五內焚裂, 不覺聲淚俱發。 本月十八日, 直到全州, 今向振威矣。"
地名: 全州 (全羅道, 府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 全州 (全羅道, 府)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。

○政院啓曰: "五月, 傳曰: ‘還都之初, 聞崔永慶妻子飢餓將死, 命該司給料賑活矣, 未知給料存活乎?’ 傳敎矣。 問于戶曹, 則戶曹啓曰: ‘崔永慶妻子在楊州地, 令所在官, 食物連續題給, 使不至飢死事, 曾已啓下, 行移本道矣。’ 臣德悅, 全羅道下去時審問, 崔永慶妻, 流離在全州地奴子之家, 飢死將迫, 而永慶只有妾子女三人, 二人則被虜於倭賊, 一人, 時在晋州地云, 而京畿監司柳根, 不能從實訪問, 泛以中間欺瞞之言, 賑施於他人, 永慶之妻, 未蒙天恩, 至使聖上如天之澤, 未免歸於虛地, 至爲未便。 請監司柳根推考。" 傳曰: "可駭。 依啓。"
地名: 全州 (全羅道, 府)
年: 1595.0

○前禮曹參判申湛卒。
                【湛字冲鄕。 系出高靈, 世居韓山。 天性溫雅, 風度端凝。 守正好古, 博洽群書, 最深於《韓子》、《楚辭》。 幼而穎悟, 未十歲, 能通四書。 早丁母憂, 居墓三年, 一不到家, 鄕里稱孝。 與其弟妹, 友愛尤篤。 又恬靜, 不樂進取, 其在淸要, 輒懷恬退。 薄於自奉, 家無姬妾, 居官淸謹, 人莫干私。 湛奴有妹, 尹元衡婢也。 當其濁亂, 使人謂湛曰: "許我以奴, 美官可得。" 乃嘆曰: "富貴在天, 曲逕趨勢, 吾不忍爲。" 乃謝不聽, 遂見擯斥。 後觀《詩傳》, 上問囷字之義, 左右曰: "囷倉。 如今之露積也。" 湛進曰: "囷字古制, 不可詳。 嘗觀魯肅止囷之語, 囷必儲穀之所, 字義不必拘。 伏願留心於勤儉、質朴, 憂深思遠數語可也。" 上嘉納焉。 壬辰, 尹全州, 人吏迎觀, 以老易之, 多般瞞弄, 湛默不與言, 任其所爲, 到任之日, 枚擧決罪, 吏皆驚服。】
地名: 全州 (全羅道, 府)
年: 1598.0

○鎭海居正兵全風上, 自賊中逃來言曰: "往在壬辰年八月, 避亂山谷, 爲賊所擄, 屬於倭將山道之陣中, 留安骨浦月餘, 隨山道渡海, 抵日本國都東距一日程鎭域軍里, 鎭域軍里, 乃山道所治之邑也。 又從山道副將尤多凌其, 爲奴服役, 往往持文書, 送于船所, 蓋尤多凌其, 乃山道之管戰船將也。 船數則一百二十餘隻, 前年六月, 山道再領其軍, 來泊于釜山浦, 七月間閑山島接戰後, 下陸于河東前浦。 由求禮陷南原, 到全州, 卽還河東, 蓋往返二十餘日矣。 留河東一旬, 山道盡擧船隻, 以水路, 由順天、興陽, 至右水營前洋, 與統制使接戰, 倭賊爲半死傷。 退泊于務安地, 連日焚蕩後, 還入于順天, 築城於倭橋, 而又令走難宮守之, 山道卽還日本, 而隨尤多凌其, 移泊于光陽地獐島。 又聞尤多凌其還入日本之奇, 不勝懷土之情, 乘夜逃來, 來現縣監" 云矣。
地名: 全州 (全羅道, 府)
年: 1600.0

○丁酉/全羅監司李弘老書狀, "臨陂、沃溝、萬頃、扶安、務安、咸平等官, 去二十三日, 狂風交雨, 終日不歇, 禾穗盡爲枯傷, 寸餘靑蟲, 遍滿太豆木花之田, 風蝗之災, 極爲驚怪。 全州居朱義浩、禮
              浩與崔奉春同謀, 殺害其叔, 出身朱雲鶴、奉春, 則雲鶴婢春伊之夫也。 以姪子婢夫, 謀殺雲鶴, 事涉綱常。 本道推鞫未安, 令該曹照例處置。"
地名: 全州 (全羅道, 府)
年: 1601.0

○全羅道暗行御史弘文館副校理李廷馦啓曰: "臣去正月三十日, 猥承嚴命, 出入民間, 參以聞見, 則靈光郡守慶暹, 爲政嚴明, 賦役均平, 吏畏民懷, 頌聲盈路, 治最湖南。 光州牧使李尙吉, 慈祥爲治, 民甚便愛, 一境晏然。 泰仁縣監金滋, 律身廉潔, 一毫不取, 爲政剛明, 吏不能欺。 興陽縣監李景立、求禮縣監李挺男, 俱以年少武夫, 盡心官事, 民無弊瘼, 流逋四集, 加以自奉甚簡, 衙眷至約。 靈巖郡守玄楫, 不畏豪族, 徭役均一, 民皆稱譽, 猶恐或失。 金堤郡守李貴, 頭會箕斂, 無有紀極, 勞民動衆, 大築無益之堰, 闔境騷然, 而至蒙監司之褒啓, 道內人心, 以此尤憤。 海南縣監李挺臣, 不治官事, 惟事遊畋, 吏(緣)
                〔掾〕
              爲奸, 民多怨詈。 綾城縣令河應圖, 政委下吏, 賦役煩重, 且縣地驛吏, 三世爲驛吏之役, 而應圖以爲, 逃奴所生, 卽壓以爲奴, 使喚衙內, 事甚無謂。 全州判官許進廷, 庸劣無比, 爲人笑侮, 加以濫徵, 民不堪苦。 井邑縣監金光翼, 年少手生, 不恤民隱, 衙屬太濫, 貽弊多端。 南原判官韓應福, 處事顚倒, 濫用刑杖, 不敬上官, 多有乖戾之事。 且臣行到蘆嶺, 偶逢一官人問之, 則羣山萬戶宋得祿, 以海鎭防守進去云。 微末武夫, 厭憚海道, 徑取旱路, 其自便之狀, 極爲痛憤。 且臣詗察一道民情, 則大槪去歲稍稔, 家有餘粟, 似無艱食之患。 若如是休養數年, 則庶有恒産奠居之樂, 而人心不固, 搖搖靡定。 或曰: ‘朝廷已使量田, 何以堪支? 築無益之山城, 何以堪役? 被抄操鍊, 長立官門, 何以堪苦? 皆懷逃散之心, 多發怨咨之言, 春節已晩, 怠於東作。 凡此數件, 皆是不得已之擧, 而人心如此, 末如之何。 惟舟師格軍一事, 則人皆曰: ‘此則大有益之事, 民何敢厭憚乎? 其餘所令之事, 口應而心不然, 此大可憂者也。 臣遍問村民曰: ‘今者天兵已撤, 徭役必輕, 民其蘇息否?’ 皆顰蹙而答曰: ‘玆者進上諸色貢物, 一時復立, 賦役反有甚於前日, 民安得遂其生乎?’ 若量減貢物, 以紓民力, 則似可少慰人心矣。 且兵營移設長興之意, 殊甚未解。 康津古營, 距長興十餘里, 其間形勢, 少無異同, 而長興之民, 困於將卒之支供, 不勝其苦, 康津古營之民, 又困於本縣之偏侵, 還思設營。 人心所在, 地理可憑。 況少無利害者乎? 聞今又移設潭陽云。 此則尤爲失算。 湖南之所可防備者, 沿海今若捨沿海, 而主將入處山郡, 脫有緩急, 其可坐視沿海列邑之崩陷, 而不之救乎? 兵營近海, 意必有在, 恐不可輕易移改也。 且珍山一郡, 戶不過數十, 殘薄之狀, 不可形言。 若合幷錦山, 則似乎便當。 且觀察使李弘老, 文簿間判斷之才, 則最長, 而好勝有癖, 奴視將士, 統制使以下, 不能措手足, 麤厲武夫, 反目相待, 脫有邊警, 必不同心共濟, 此極可慮。 必須朝廷善處, 然後湖南可保無虞矣。 臣職忝近侍, 濫受繡衣之任, 所聞所見, 不敢不達, 竝爲書啓。 臣行到稷山
              所沙坪, 逢一守令, 輜重十餘駄, 直前馳來, 以扇遮面, 掠臣騎而相過, 臣使驛卒, 捉來其下人, 則成群亂打, 或以鐵錐剌之。 適一人落後究問, 則乃海州判官朴明槫, 棄官下歸云。 雖曰他道守令, 蔑視使命, 其驕妄悖慢之狀, 極爲警愕。 緣臣庸劣, 以致辱命, 無任惶恐隕越之至。"
地名: 全州 (全羅道, 府)
年: 1604.0

○平川君
              申磼啓曰: "亂離以後, 妖怪之輩, 橫行各道。 臣爲平安兵使時, 有自稱咸鏡監司柳永立子者來謁。 備細推問, 則非永立之子, 乃賊人全州官奴, 故報監司刑推。 又左議政柳永慶爲黃海監司時, 有自稱遂安郡守者來現, 執捉治罪, 皆不鞫問王獄矣。 頃日臣子申景禧, 捕捉尹暹稱號者, 搜得所藏文書, 大槪書示於臣曰: ‘雖無現出賊情, 事狀兇詭, 非尋常妖怪之類, 故報監司, 使之轉啓云云。’ 臣以前日所經所聞之事, 答之曰: ‘非逆賊, 則如此之事, 自本道處之矣。 何以轉啓報使乎? 況此人, 若逆徒, 則豈表表尹暹自稱乎? 崔灌, 守令之人, 又豈以諺書相通, 而所言何如是無理乎? 汝無乃不爲詳覈得情, 而輕率報使耶云云。’ 監司權憘, 臣生員同年, 又連家相切之人, 故臣以臆料之意, 反覆論說, 作書轉送權憘處, 權憘以臣書, 送于景禧。 蓋以臣之臆度如是, 故使景禧見之之意也。 朋友間私書, 入納未安, 而臣何敢一毫有隱於君父哉? 今納之書, 是也。 但臣之手筆之書, 臣自入納, 於事理甚乖。 此書送于權憘處, 此是前日所見之書乎下問, 則權憘必自回啓矣。 臣藥房入直入來, 聞牌招命下之奇, 惶恐敢啓。" 傳曰, 具悉卿言。 卿意至矣。"
地名: 全州 (全羅道, 府)
年: 1608.0

○推鞫廳啓曰: "宮奴麻赤、莫同、世福、愛玄、龍伊、萬金、仁守、金同刑問各一次, 固諱不爲直招, 加刑得情。 凡孫刑問一次, 其招現出婢李代環刀二柄埋置云。 雖未大段, 不可不問。 拿來憑問, 一邊埋置處搜覓。 知順、下文乙里, 弓矢次知云, 此兩人加刑嚴問。 宮奴冾匠檢於松, 雖泛稱成造釘打造, 而亦不可不問。 故發遣都事跟捕, 則出外不在, 其母捉囚, 令禁府聞見跟捕。 全州才人下文乙里, 祕密下諭于本道監司, 使之械繫上送。 成昌令則宗親官案取來, 備細考閱, 無此職號。 李咸則發遣禁府都事, 備細訪覈于東大門外, 兩班、常人上下之人皆無此名。 宮奴砲手鄭彦忱則五哨軍簿相考, 竝無此名。 又遣都事, 周訪於其招辭所指示居處, 而皆無此人不得現出。 大槪此人之招皆荒雜, 不足取實, 而旣不肯輸情, 不可不更鞫加刑得情。 山輝則刑訊一次, 所當加刑, 而年少孱弱, 今若加刑, 必致徑斃。 姑爲仍囚, 待後處置。 命麟則受刑二次, 固諱不服, 所當加刑。 而徑斃可慮, 姑爲仍囚何如?" 答曰: "允。 檢於松速爲跟捕。 成昌令、李咸、鄭彦忱等, 更問于凡孫, 可疑人盡爲拿鞫。 此奴子等皆是無賴叛主之徒, 多行悖惡無理之事, 使一國民怨。 盡歸於臨海, 豈但臨海一身取怨而已哉? 其害有不忍言者。 此是國賊, 雖萬被誅戮, 固不足惜也。 況今可疑之端, 已現於鏃刃之投井、軍器之埋置、文書之燒火? 其間綢繆不測之狀昭不可掩, 而一向固諱, 此眞所謂死士也。 此等輩
              可一一嚴鞫。 且孝一、彦珩、河大謙、南瑞等縱臾爲惡, 甚於奴輩, 此四人竝加嚴鞫以問。 且春同招內有一名不知閣氏, 與渠說道云, 其投井、焚箱之意, 其家婢必有知者。 婢某某等竝爲拿鞫。"
地名: 全州 (全羅道, 府)
年: 1613.0

○功臣凡四號。 一曰: "竭忠盡誠同德贊謨佐運衛聖功臣。" 【二等減佐運二字, 三等減同德贊謨佐運六字。】 一等十人, 二等十七人, 三等五十三人。 崔興源、鄭琢、尹斗壽、李恒福、尹自新、沈忠謙、柳自新【王妃父。】 等爲之首。 宦官、掖庭官、書吏等皆參錄。 然多已故之人, 以嫡子孫代位。 二曰: "效忠奮義炳幾決策翼社功臣。" 【二等減決策二字, 三等減炳幾決策四字。】 一等五人, 二等十五人, 三等二十八人。 許筬、金履元【卽信元改名。】、柳希奮、崔有源、尹孝全等爲之首。 宦官、衛士, 皆參錄。 三曰: "輸誠結義奮忠效節定運功臣。" 【二等減效節二字, 三等減奮忠效節四字。】 一等二人, 二等五人, 三等四人。 李山海、鄭仁弘、李爾瞻、李惺等爲之首。 四曰: "奮忠秉義決幾協謀亨難功臣。" 【二等減協謀二字, 三等減決幾協謀四字。】 一等二人, 二等十二人, 三等十人。 申慄爲之首。 合一百七十人。 所謂‘衛聖功臣’者, 錄壬辰從王於伊川、全州者也。 皆以義州扈從諸臣, 分送爲撫軍司者, 道路攀附者亦多, 其已參扈聖功臣者二十人矣。 初, 王之分朝, 本無征討之效, 以宣祖之命, 從王而行者, 尤無可紀之勞。 王旣以此受尊號, 欲廣樹恩私, 所錄多於扈聖功臣。 所謂‘翼社功臣’者, 錄誣告臨海君逆謀及鞫獄諸臣也。 宣祖纔殯, 嗣君初政, 首起大獄, 戕害至親、宗室、名將, 多無辜掠死者。 失人望而損國脈, 莫此爲甚, 有可誅而無可賞, 王特命錄功。 參論三司之官, 不考首從, 竝錄之。 守門將金渭自言: "獨見臨海君宮奴, 裹鐵槌大劍, 入宮門。" 當時皆以爲: "渭守門而不覺捕, 任其闌入, 及獄發乃言, 疑有姦。" 大臣欲鞫問, 而王怒不許, 竟以渭言成獄, 至是錄二等, 封松山君。 渭本金堤人, 鄕里唾罵。 沈喜壽初信崔有源之言, 預聞三司之啓, 又以參鞫之勞, 與諸大臣, 【李元翼、李德馨、李恒福、李山海、尹承勛、奇自獻。】 同錄二等。 喜壽恥之, 辭不免, 非啓、箚則不書功臣號。 所謂‘定運功臣’者, 以鄭仁弘疏論柳永慶功也。 王在東宮, 自以多失德, 疑宣祖有貳於他子, 頗自結於外臣, 戚里柳、鄭家陰爲之主, 遂有柳永慶謀危之說, 仁弘瞷其意, 以保護自任, 上疏論永慶, 以試上意。 宣祖果大怒, 欲盡誅仁弘之黨, 蓋疑東宮樹黨傾己也。 當時事將不測, 會上薨得解。 仁弘之於王之父子, 可謂不忠而無功, 王悅其佑己, 稱爲大勳。 李山海、李爾瞻等, 皆以潛相結義得錄, 然人無知者。 所謂‘亨難功臣’者, 申慄誣告之功也。 殺無辜王孫, 流毒黃海一道。 人皆欲食慄之肉, 而王尤寵之。 其參鞫諸臣, 無論日月久近竝錄之。 四功臣, 一時超陞, 自下僚爲宰相者殆半, 封府院君者二十七人, 朱紫金犀, 徧於班行。 錄原從者以萬數, 子孫增秩及以不及正勳得加資者, 不可勝紀。 李爾瞻參錄三功臣。 臨海獄告變之初, 爾瞻自謫所未還, 不得預其謀, 以爲大恨。 乃自言: "曾爲正言時, 唐將欲見臨海, 我倡論啓請止之。 此爲預杜逆萌之功。" 又引其時諫長鄭經世爲證, 先加經世資一級, 自錄翼社三等, 其實非爾瞻所倡論, 又不干獄事, 其謬濫皆此類也。
地名: 全州 (全羅道, 府)
年: 1614.0

○全羅監司李慶全馳啓: "金堤郡守申渫牒報: ‘本郡武學宋汝仁, 於路中捕得女人禮陽, 捉致官庭窮推, 則招曰: 「其夫德文, 以獷悍大賊, 同儻頗多。 一日出去, 初昏與一人俱來, 年可三十五六許, 面縛鼻高。 與德文對坐細語曰: 「各官設捕甚急, 我與汝勢難頻見。 汝輩黨類, 衣內佩持長劍, 乘時犯闕, 盡除闕內之人, 則事可成矣。 今則素計不成, 如是竄匿, 不勝慨嘆。」 德文呼其人爲兄。 翌日曉又來, 未明還去, 女密問于德文, 則答曰: 「大將朴致毅。」 云。 其後率其黨姜彦福、宋連豐等七八人而來, 買肉會飮, 又言曰: 「吾黨中論議不一, 以至於此, 是汝之過, 是吾之過, 私相盤詰。」 云云。 禮陽
              招辭所引同黨, 爲先馳報, 雖不盡捕, 若得數三人, 則可知朴致毅去處。’ 云。 臣卽爲傳令申渫處, 所捉女人及招辭現出諸人, 竝皆率來于全州, 與多官會同推考, 則禮陽變辭招曰: ‘女有狂疾, 奔走於金堤邑內, 爲武人所捉, 稱以賊女, 告于本郡, 本郡亂杖推問。 有稱措捕將崔忠漢者, 與郡守言曰: 「吾當得情」, 卽下庭, 辟左右, 附耳語曰: 「汝則稱以京居洪湜婢子, 汝夫稱以朴致毅同黨, 則汝當不死, 不然則死於杖下。」 如是敎誘, 還至郡守眼前, 百般嚴訊, 卽一從其所言。 俄而措捕將告郡守曰: 「今姑下獄, 吾當更加詳問以告」, 卽着枷下獄。 措捕將隨後至獄, 饋以米飮, 申以敎誘如前。 翌日將梨柿諸果物來諭曰: 「郡守推問時, 一依吾言」, 仍言: 「某日汝夫與朴致毅會飮, 諸人姓名, 言之如是如是。 女於郡守推問之際, 迷不記憶, 則措捕將在後, 言之甚悉, 女一依其言, 納款而已。」 女本迷劣, 生長全州, 參禮驛亦不知之, 京城何由知之, 洪湜何從得聞? 許多之人姓名, 亦所不知。 當初措捕將云: 「依吾言則生, 不然卽死」, 故愛惜軀命, 納款如彼, 今則等死, 不得不從實直告。 身所着襦衣, 亦是措捕將持贈者也。’ 大槪觀禮陽前後供辭, 參以其跡, 則初二日會飮之說, 極爲殊常。 其他各人, 竝爲囚禁, 以待朝廷處置。" 【朴致毅之亡命, 杳無蹤跡, 人知其必死。 而禁府誑惑王心, 購捕甚急, 希功望賞之輩, (誣告)相繼, (至有楊根太守捕白雲之侍令人, 捧腹狐鼠之徒, 固不足言, 牒以名父兄之子弟, 曾爲玉堂之長而乃至是耶)而作矣。】
地名: 全州 (全羅道, 府)
年: 1620.0

○新設捕盜大將啓曰: "賊人奴
              雲伊捕捉, 窮問三處衝火作賊之狀, 一一承服, 而今日更爲推問, 則招內以‘京居李彦愓奴子, 上年七月, 逃接于廣州居前座首
              梁好信家, 留十餘日, 入京傭役。 大廣通橋, 早朝出立, 則有一人着黑笠者, 言曰: ‘吉州, 貿布, 今當下去, 捧稅偕去’云。 從其言, 卽爲隨去。 第十八日, 到吉州, 留二日, 更與言曰: ‘我卽
                全羅道
              
              全州居朴慶立也。 吾四寸朴致毅, 逃隱慶興地, 往年送奴通書, 故今欲相見。 如是入去, 汝當同去, 則以馬匹給稅’云。 因出囊中片簡以示之, 乃眞書也。 玆以不得已同歸, 十月晦間, 到慶興府南門內土兵稱名人家, 留宿二日。 慶立鹽、醬受去藩胡處通書, 仍給木綿一疋, 入送于豆滿越邊。 翌日早朝, 慶立與吾持馬匹, 西行二十里許, 致毅稱名人, 頭髮半削, 着赤狐皮耳掩、山獺皮衣, 着胡靴。 又率一胡, 相約處來到, 暫話曰: ‘今作一處死生, 多幸多幸。’ 卽時到江邊, 乘馬尙越江, 初更末到先加里部落, 則胡居只六家矣。 卽入相哭, 慶立曰: ‘我則妻死, 亦無子息, 勢不得已入來’云云。 留十日, 出來時, 古羅雄馬一匹、黑三升六匹, 給送致毅, 言曰: ‘慶興城內李吏房, 乃我相切, 汝歸其家同居’云云。 仍出來同家, 止宿後回程。 二十九日, 到廣州邑內梁好信家止接。 其婢玉只交嫁, 往來京中, 作賊被捉云。 極爲駭愕, 不得不達, 爲先 敢啓。" 答曰: "雲伊虛實間, 姑勿嚴刑, 堅守救療。"(
                  史臣曰: "國法不嚴, 人謀叵測。 地官誘賊, 以爲希功之資; 火賊飾詐, 反圖要生之路。 前後張皇, 皆以朴賊爲辭, 而不繩誣告之律, 反有救療之敎, 良可痛惜!"
                )
            

○司憲府啓曰: "(鑿凶門)推轂(而)制閫(外), 爲任莫重。 副將以下之違法者, 任意處斷, 古今之通規。 體察副使與贊劃使, 旣受閫寄, 則啓稟之事, 自上但當知道而已。 日者將金完罪狀, 啓稟徇示, 物情皆以爲快, 而久不允下, 因備局啓辭, 只命遞差。 幺麽一邊將, 若不許徇示之請, 則其何能號令(於)軍中乎? 非但軍律解弛, (士卒憤惋)。 授重任者, 虛帶職名, 脫有緩急, 恐不能節制也。 (況完之罪惡, 兩司多官, 亦曾以梟示請之, 而尙在徐當發落之中。 前後罪惡, 若此其狼藉,) 請(竝)命梟示邊上, 以快軍情。 開城留守李善復, 本以無才望輕奸細之人, 驟陞宰列, (物情莫不駭憤)。 前任義州、全州, 多行貪鄙之事, 及授本職, 恣行無忌, 以滿溪壑之欲。 (府中之黃耈鮐背, 相聚而言曰: ‘自髫童時, 耳聞目見, 非不多矣, 而如此已甚之留後, 曾所未聞見。 恨不得死於此賊未來之前。’ 怨讟徹天, 恬不動念,) 加以怪妄妖誕之事, 無所不至, (言之汚口)。 請命削去仕版。 營建都監之設, 年月已久, (完畢無期,) 其間浪費花消之物, 不知其幾萬。 而(爲)該官(者, 庸劣)尸居, 專委於下吏之手。 姑擧一事(言之), 則燔瓦所價布七十五同, 無去處(之故), 都廳奇允獻査考前後文書及瓦數, 捧招色吏, 爲日已多, 牽情挐勢, 迄不入啓。 請奇允獻推考, 當該官員、色吏, 拿推生徵。 軍器判官尹侃愚而驕悍, 久據都監郞廳, 多行汎濫之事, (藉都監之威, 報復私讐)。 至於責辦下吏, 盛備酒饌, (無不滿意)。 請命削去仕版。 捕盜廳之設, 專爲捕盜(一事, 旣無贜物, 則何敢擅囚、擅刑? 平時只設左右兩廳, 不患捕賊之難,) 今則以臨亂預備之故, 加排兩廳, 所捕所囚, 率(皆)因(私)請囑。 至於(外方)奴婢推捉(及)徵債等事, (托以辭連盜賊, 不爲入啓,) 擅作祕關。 (非但騷擾之害, 無處不)
              延及, 無辜(之人, 亦不免就捕), 甚至於酷刑, 殞命(者亦多。 大將旣不得人, 從事軍官之輩, 率皆無賴之徒。 幸人之有事, 揚臂爭先, 撤人家産。) 以捕盜爲名而自行盜賊之事, 中外人情, 莫不憤惋。 假大將推考, 作弊從事官(亟命)罷職, (以除一分之弊)。 金泉察訪金大振, (本以卑微庸劣之人,) 濫授郵官(之任), 專以剝割(驛卒)爲(能)事, 流亡相繼, 將爲棄驛。 請命罷職。" 答曰: "允獻推考, 他餘事徐當發落。"
地名: 全州 (全羅道, 府)
年: 1626.0

○壬寅/吏曹啓曰: "內需司, 人主之私藏也, 而凡干公事, 必使關由吏曹, 祖宗創制之意, 實非偶然。 爲吏曹者, 若只奉行文書, 都無詳審違覆之擧, 亦豈立法本意哉? 向在廢朝, 內需司作弊之狀, 罔有紀極, 其被枉者, 無所告訴, 或至殺身, 而破家者, 比比有之, 此則聖明之所洞燭矣。 至于今日, 遺風舊習, 猶未盡革, 蓋內需次知人員, 高則宦寺, 下則吏胥, 其知利而不知義, 任意作弊, 勢所必至, 無足怪也。 臣等今到政廳, 接得內需司牒呈數度, 其一, 因全州內婢之呈訴, 以其夫上典, 擅自橫侵之故, 移囚重治事也, 而其橫侵與否及其事之首末、是非, 臣等皆未知也。 然因一婢之訴, 遽將士人, 至於移囚重治, 揆之事理, 萬分未安, 而內需司至以移囚啓請, 允下, 恐非聖朝美事也。 該曹不敢容易奉行, 敢啓。" 答曰: "內需司雖非朝士所聚之地, 其公事旣已啓下之後, 如是侵侮僇辱, 殊甚不可矣。 且啓辭中所謂囚治未妥之說, 卿等之言良是。 令本道監司, 勿爲囚禁, 從公覈處, 俾無彼此之冤可也。"
地名: 全州 (全羅道, 府)
年: 1628.0

○備局啓曰: "都體府從事官金槃書啓, 凡九條也。 編伍軍兵技藝之不習, 軍器之不精, 非獨湖右爲然, 在在如此。 至於軍兵, 則公私賤相半, 其中本役之外, 兼有鍊習之苦, 逃散之弊, 勢所必至。 護恤之策, 靡不講究, 而號牌已罷, 旣無所統, 財力蕩竭, 施惠無計。 今若爲此之慮, 除出兩班率奴及其年老者, 收其米布, 使之分給, 則軍兵未必得其精壯, 圖免歸於勢力。 且欲給復, 則八道編伍, 幾至十萬, 雖人給數十負, 除此數萬田結, 則該曹經費, 亦何以支用? 當初營將事目中, 必有成才然後, 啓聞給復者, 蓋以此也。 姑依事目施行爲當。 餘丁收布, 欲給編伍者, 意甚善也。 但已收者, 旣有輸納該曹之令, 至今未收者, 必是逃散之人。 今若使之移給, 則必有紛擾之患, 似難施行。 且列邑軍兵之多少, 宜隨人口之衆寡, 而羅州、靈光二邑, 則民多而兵少; 珍島、綾城等六邑, 則民少而兵多, 或未免苟充, 或未免脫漏, 軍類之不均, 莫此爲甚。 慶尙道觀察使金時讓, 見其道內軍額之如此, 啓聞變通, 就號牌數, 以十分之一, 加抄束伍, 此實充其軍額之良計也。 令本道監、兵使, 相議可否, 民少者減其兵數; 民多者增其軍額, 而俾無騷屑之弊爲當。 且水軍之苦役, 一國通稱, 而日就流散, 抵死逃避者, 實由於侵虐。 凡有需用之物, 必經監司分定, 行會列邑, 使之輸送, 例也。 軍人番價, 亦宜如此, 而不由本官, 直送營差, 科外濫徵, 罔有紀極。 至於各邑店舍, 尤甚毒虐, 軍官、色吏, 憑藉作弊之狀, 有難形言。 此自前店人之所難堪也。 今宜行會於各道監司, 一切痛禁, 如有犯者, 一一啓聞, 繩以重律爲當。 且兩湖沿海船、格, 則新軍籍時, 旣已定額頒行, 必無如前日之臨急調發, 而江都之役, 特出於一時之不幸, 何可援以爲例乎? 且全州爲邑, 非但保障之地, 實是豊沛之鄕, 則苟有弊於民者, 所當特許蠲免, 而第驅馬之役, 爲民間最苦之事, 故輪回分定, 以均其役者, 各道同然, 今難猝變, 而昏朝之事, 今不須言也。 至如新軍籍事, 則全州及茂、長, 洪州、結城諸邑, 軍民弊瘼, 合有變通, 令軍籍廳, 覆啓施行。 且礪山, 以界首路傍之邑, 廚傳供億之費, 倍於他邑。 自壬辰以後, 設爲後營, 而營將恒留, 每年兵使過冬於此, 一郡兩將, 勢所難堪。 欲令移屬中營, 不無所見, 而但湖南一道, 邑多民衆, 旣革前營, 又減後營, 則猝有緩急, 兼統不便。 然問於本道監、兵使, 徐議處之爲當。 且珍島、靈巖, 民少賦重, 加以凶歉, 珍島則今爲,珙流配之所, 把守巡邏之苦, 他邑所無, 事勢與前自別。 理宜另加厚恤。 其各樣上納米布及靈巖未收致敗等米事, 宜令該曹覆啓施行。 還入別單, 以備睿裁。" 上從之。
地名: 全州 (全羅道, 府)
年: 1652.0

○庚申/全南監司沈澤馳啓曰: "全州品官崔振海等三百六十人, 呈狀于臣以爲: ‘本府是璿源舊鄕, 列聖之所培植也。 慶基殿創建之後, 禁護乾止山特嚴, 名之以眞殿裨補所, 甲戌量田時, 立標於本山, 一木不得伐, 尺土不得墾, 而今者淑安公主宮奴, 諉以無主陳荒之地, 願自今年折受, 內司行文於戶曹, 戶曹行文於本府。 臣遣本府判官徐必遠看審, 則曾有禁標, 今不宜爲宮家所占。 請令該曹覆啓以處。" 該曹請依振海等狀辭施行, 從之。

○上御晝講, 講《書傳》
              《召誥》。 講訖, 同知經筵鄭維城進曰: "遇災求言, 終無採用之實, 臣竊爲殿下惜之。" 上曰: "試言之。" 維城曰: "聖上疾言遽色, 用罰過中。 閔應亨、趙錫胤相繼見斥, 朝無言事者矣。" 仍哽咽不能語, 上曰: "卿言出於至誠, 予實靦面。" 維城曰: "以言其弊端, 則尙方工役, 殆無虛日, 宮家冒占, 害及小民, 此豈聖世事也? 國祚靈長, 則諸宮家雖無田庄, 亦可矣, 願一切禁斷。 且內需司與民爭訟, 非王者之政也。 陳告之人, 如不以實, 則宜置之法。" 侍讀官李廷夔曰: "設令接訟, 有司存焉, 願勿付內司。" 參贊官金弘郁曰: "內司奴婢之訟, 不可無限制, 事在三十年前, 則宜勿許聽理。" 從之。 上又謂鄭維城曰: "凡有弊瘼, 卿可的指而言。" 維城曰: "延安
              南大池、洪州
              合德堰、全州
              乾止山, 亦入於諸宮家立案, 此最寒心矣。" 上曰: "乾止山則已命寢之, 而延、洪兩處, 方令覈實, 竝卽停罷。 又命內司, 摘發其發告人, 付刑曹治之矣。" 金弘郁又論宮家設庄之弊, 仍及兪榥之不當坐罷, 上命敍用。 又謂維城曰: "卿言出於至誠, 寧不感動? 予於閔應亨之事, 亦有追悔, 他日相見, 予將靦面。 卿又極言時弊。" 維城更請亟罷尙方工役, 從之。 弘郁曰: "崇奬節義, 亦今之急務。 金尙憲之事, 赫赫在人耳目, 鄭蘊昏朝時所上疏章, 可與日月爭光, 贈爵賜謚, 不可緩也。" 從之。 弘郁曰: "竊見, 聖上乘怒發言, 多出情外。 白圭之玷, 尙可磨也, 斯言之玷, 不可爲也。 願上於忿懥上加工焉。 閔應亨事, 旣承悔悟之敎, 而趙錫胤則曾有萬世公論, 不可付之一人之敎, 錫胤其可晏然乎? 發身科目, 歷事兩朝, 寧有不欲仕之意也?" 上曰: "史局元非一人所可獨當, 故予言如此矣。"
地名: 全州 (全羅道, 府)
年: 1660.0

○壬申/初右相鄭維城之巡察湖南也, 納全州官妓雪梅, 嬖之專房。 維城子昌徵, 有子齊賢, 尙淑徽公主爲寅平尉, 至是, 齊賢母以疾死, 昌徵弟尙徵及齊賢, 相繼而歿。 張大妃疑維城僕妾之爲詛呪, 令寅平家次知內官, 執小婢禮今, 嚴刑窮訊。 禮今服其行兇埋穢之狀曰: ‘雪梅敎我也, 且引其母愛終及其娚起立、妹粉伊知其事。’ 維城以不齊家道, 引咎陳疏, 且使其奴, 發狀于刑曹。 憲府亦啓以嚴問首謀之人, 以正其罪。 刑曹推問禮今、粉伊等, 時禮今年十五, 粉伊年十四, 而粉伊卽維城所與雪梅之婢也。 禮今辭服, 而粉伊、愛終、起立皆不服, 禮今、粉伊皆重被本家刑杖。 刑曹請逮來雪梅, 同時訊問, 而雪梅已於事發之初, 自刎其頸, 歸全州飮毒而死。 刑曹復請雪梅已斃, 更無等待之事, 禮今、粉伊、愛終、起立屢加刑訊, 而禮今中間變辭, 以起立爲初不知情, 一向稱冤。 刑曹判書洪重普於入侍時啓以: "禮今援引其母, 已施三次嚴刑, 雪梅之婢粉伊亦自本家刑杖送來, 罪犯綱常, 故依他刑訊, 而年未滿之兒, 連次嚴刑, 以此頗有外議, 請議于大臣。" 遂停粉伊、愛終、起立等刑, 禮今刑十三次而死。 上以禮今己死, 更無可問之路, 其餘在囚者竝放送, 此獄實由於昌徵家人贊成, 人多冤之。

○壬申/初右相鄭維城之巡察湖南也, 納全州官妓雪梅, 嬖之專房。 維城子昌徵, 有子齊賢, 尙淑徽公主爲寅平尉。 至是, 齊賢患疾沈綿, 醫官李祉述, 以爲邪祟。 掘其第, 多得凶穢之物。 內人禮今, 本鄭家婢子, 而爲主第使役者也, 情跡多可疑。 主第幹任內官, 承內旨刑訊禮今, 禮今服其行兇埋穢之狀曰: "雪梅敎我也。" 且引其母愛終及其娚起立妹粉伊, 知其事。 維城以不齊家道, 引咎陳疏, 且使其奴, 發狀于刑曹。 憲府亦啓以嚴問首謀之人, 以正其罪。 刑曹推問禮今、粉伊等時, 禮今年十五, 粉伊年十四, 而粉伊卽維城所與雪梅之婢也。 禮今辭服, 而粉伊、愛終、起立, 皆不服。 禮今、粉伊皆重被本家刑杖。 刑曹請逮來雪梅, 同時訊問, 而雪梅已於事發之初, 歸全州飮毒而死。 刑曹復請, 雪梅已斃, 更無等待之事。 禮今、粉伊、愛終、起立, 屢加刑訊, 而禮今中間變辭, 以起立爲初不知情, 一向稱冤。 刑曹判書洪重普, 於入侍時, 啓以: "禮今, 援引其母, 已施三次嚴刑。 雪梅之婢粉伊, 亦自本家刑杖送來, 罪犯綱常, 故依他刑訊。 而年未滿之兒, 連次嚴刑, 以此頗有外議。 請議于大臣。" 遂停粉伊、愛終、起立等刑。 禮今刑十三次而死。 上以禮今已死, 更無可問之路, 其餘在囚者放送。 謹按維城, 雖連姻王室, 性儉約, 不承宮禁意旨。 雪梅爲其寵妾, 又積失主家心。 禮今年幼且妖妄。 雖招服, 而獄事竟無實, 人多疑之。
地名: 全州 (全羅道, 府)
年: 1663.0

○辛丑/上引見大臣及籌司諸宰。 領議政鄭太和曰: "裁省一事, 當有辛丑例, 不可不早講, 主管人尤宜早定也。" 上曰: "誰可任者。" 曰: "兪棨、趙復陽兩人是也, 而復陽方爲開城留守矣。" 上命遞復陽付京職。 左議政元斗杓曰: "戶曹判書鄭致和將赴京, 當此賑政, 度支之任, 不可付之生手, 宜有變通。" 上曰: "鄭致和遞差, 以從二品議大臣擬望。" 太和曰: "全州府尹待秋復設事, 曾已稟定矣, 今又歲凶, 又宜姑待來秋。" 上曰可。 斗杓曰: "賑恤郞廳當擇有誠於國事者, 以閔維重、南九萬宜差任。" 上曰可。 太和持玉堂箚進曰: "勤學立志淸心養氣敬畏等事, 顧在聖明力行何如耳。" 上不答。 太和曰: "禁兵事, 以五百名爲限, 而有闕勿補云, 限明秋依施便甚。" 上從之。 太和曰: "招賢至誠一款, 亦在於聖上之體念也。" 斗杓曰: "不幸朝論携貳。 兩宋長往不返, 至誠招致, 亦惟在殿下。" 太和曰: "時烈心有不安, 而廷臣亦不安也。 國恤初, 臣亦忝此職, 而臣素昧禮經, 故謹以國典所載朞年之制, 欲議於大王大妃服制, 問之時烈, 時烈亦從臣言。 若以此爲時烈之罪, 則臣亦有罪也。 其後論禮, 雖有辨說, 而當初所議, 臣與時烈同, 到今不安, 臣與時烈, 豈異哉。" 上不答。 其餘十餘條件, 諸臣論難, 皆無變通之擧。 上曰: "府啓中內司間定代出事, 知其爲何事而爭之。" 太和曰: "卽諸宮家受出各司奴婢, 限己身使喚事也。" 上曰: "非也, 乃內司奴婢定給宮家之事, 而元無關由吏曹之規。 不知其如此, 乃曰或涉宮家內司, 則輒持難云者, 可笑也。" 大司憲金壽恒引避曰: "臣等初不知間定曲折, 且不知關不由該曹, 以爲內司公事, 無大小必由吏曹得體, 有此啓矣。 今承聖敎, 不能詳愼之失, 難免也。 請遞。" 上曰勿辭。 太和曰: "權大時言雖無形, 不直鞫問。 若施以停擧, 猶可也。" 斗杓曰: "大時之疏, 事係斯文, 而至於拿問, 則豈非聖德之累乎?" 上曰。 大時停擧放送。" 命夏曰: "玉堂箚陳奢侈之害, 卽今弊習, 比前益甚, 況當歉歲, 尤宜痛禁。 請令法司, 申明禁制, 着實擧行。" 上曰可。 命夏曰: "故相臣金尙容、尙憲書院, 宜從儒疏許賜額。" 上許之。 壽恒啓趙徵奎不敬之罪, 請拿問, 從之。 慶億啓李昌彧不合字牧之任, 請遞, 從之。
地名: 全州 (全羅道, 府)
年: 1669.0

○辛巳/上御養心閤召對, 講心《經》、《綱目》。 持平金世鼎於榻前啓請削黜徐必遠, 上不從。 又啓: "前監司閔點枉法循私, 刑殺無辜之狀, 已盡於前日啓辭。 而臣見本道監司呂聖齊査覈狀啓, 則鶴年之子連春、其孫凝立、其外曾孫忠立、忠立之子得生, 皆入軍籍, 合而計之, 則四代良役者, 已過七十三年。 以此言之, 則鶴年、丹之, 雖是李光胤奴婢, 到今年久, 累代良役之後, 不當還賤, 忠立九男之死於杖下, 亦爲明白。 點之偏聽連家人所囑, 枉法循私, 擅殺人命之狀, 節節可駭, 而光胤等冒法請托, 非理橫侵之狀, 不可不懲。 請閔點拿問定罪, 李光胤、洪愼等令本道依律科罪, 鶴年子枝一一仍屬良役。" 上從之。 又以全州府尹安縝罷推事連啓, 上命姑先推考。 又請水原府使沈之溟罷職不敍曰: "本無才識, 年紀又暮, 圻輔重地, 決非所堪。 而臺啓重發之後, 偃然下直, 冒沒廉恥之狀, 尤極可駭。" 上曰: "守令不得陳疏辭免, 則其勢不得不下直, 無可論之罪。 雖以衰耗爲言, 苟非其人, 年雖少, 固不可也, 如其可合, 則老亦何傷。 前日請遞之論, 固已非, 是故大臣雖請許遞, 而特令赴任。 今何可以偃然下直爲罪乎。 之溟纔任楊州, 旣有治績, 則論以衰耗, 未知其意。 論人之道, 豈可若是凌轢也。" 世鼎以承嚴旨, 引避而出。 校理李奎齡曰: "世子輔導之任, 當在老成宿儒, 前頭行幸時, 宜使贊善留都, 以輔導世子。" 上笑曰: "奎齡之言, 正合予意。" 仍以諭宋浚吉, 對曰: "臣何敢當?" 仍達疾病情勢之難留, 且曰: "宋時范仲淹之去國也, 尹洙請同去就。 臣非不知此義, 而行幸陪車駕以往, 甚便當, 故不以煩達矣。 至於輔導之責, 趙復陽在, 委任此人可也。" 奎齡及李敏叙, 皆陳不可許歸之意。 浚吉曰: "今宋時烈之歸, 臣未知其有可去之義也。" 上曰: "無必歸之義, 而遽爾決退, 予甚缺然。" 浚吉曰: "古之君子, 見幾而作, 不竢終日, 未知時烈有何見幾而歸。 然此乃大叚機會也。 自上學問事功, 皆合於道, 則人皆以時烈之去爲過, 若盡廢前功, 未有新得, 則不但今日, 後世之人, 皆以時烈之去爲善矣。 因徐必遠之事, 三司重發, 必遠之長短, 臣所仰達, 而至謂用意, 則非其本情也。" 敏叙曰: "必遠非必有逐去儒賢之意, 而爲人執拗, 作事謬戾, 竟使儒臣, 不安於朝, 則憲府之論, 不爲過矣。 上下不可持久, 宜速從之, 以示好惡。" 上曰: "旣罷其職。 而啓辭措語太過, 故不從矣。" 浚吉曰: "如時烈可與共濟國事者, 徑先退歸。 如臣者宜退而不退, 何益乎。" 上復以世子書筵勉留。
地名: 全州 (全羅道, 府)
年: 1673.0

○大司諫李䎘、司諫尹衡聖、獻納魚震翼啓: "金浦人許炡, 爲叛奴所害, 幾殊而甦, 一家被殺殆盡。 捕盜大將柳赫然秘關于井邑縣, 收捕叛奴, 移囚全州, 略已就服, 井邑鄕所柳振亨等, 恐有革縣之弊, 行賂營下。 故緩其獄, 以致叛奴輩脫逃, 五人在逃, 堇捕三人。 所當趁卽啓聞行法, 而其時監司, 只令還囚本縣, 振亨等敎誘公州人, 自稱叛奴之本主, 惹起訟端, 遷延不決。 聞者莫不駭憤, 請令該道, 譏捕叛奴, 依律照斷, 振亨及刑吏獄卒, 拿致京獄, 各別嚴刑, 其時監司, 亦罷職。" 上從之。 不從監司罷職事。

○大司諫李䎘、司諫尹衡聖、獻納魚震翼等啓曰: "金浦人許炡爲叛奴所害, 幾殊而甦, 一家被殺殆盡。 捕盜大將柳赫然秘關于井邑縣, 收捕叛奴, 移囚全州, 略已就服。 井邑鄕所柳振亨等恐有革縣之弊, 行賂營下, 故緩其獄, 以致叛奴輩逃脫, 五人在逃, 僅捕三人。 所當趁卽啓聞行法, 而其時監司只令還囚本縣。 振亨等敎誘公州人, 自稱叛奴之主, 惹起訟端, 遷延不決, 聞者莫不駭憤。 請令該道, 譏捕叛奴, 依律照斷, 振亨及刑吏獄卒, 拿致京獄, 各別嚴刑其, 時監司吳始壽罷職不敍。" 上從之, 監司罷職事不從。 又啓曰: "都承旨鄭榏, 承乏濫授, 物情爲駭。 判義禁趙珩, 雖稱柔善, 素乏剛果, 不合議讞之任。 竝請遞差。" 又啓曰: "刑曹判書閔熙曾爲江華留守時, 貪縱鄙瑣之事, 不一而足。 屠販牛隻, 侵奪漁人, 錙銖之利, 盡歸(龍)
                〔壟〕
              斷。 甚至備送十隻牛五兩車於京第, 載運其人柴木, 而多捧雇價, 以爲肥己之資, 一府之人, 莫不唾罵。 請罷職不敍。" 上答以不允, 且敎曰: "柔善不甚害事, 必怪毒然後, 可以任事乎? 鄭榏事不覺駭然也。 若論以爾等黨同伐異之意, 則果不協矣。 如此之論, 誠所痛惡者, 而今又見之, 不覺驚駭也。"
地名: 全州 (全羅道, 府)
年: 1677.0

○丁亥/引見大臣、備局諸臣。 領議政許積曰: "慶尙道以倭館之役, 民困倍甚, 宜有慰悅之擧。 辛亥逃故寺奴婢, 限三年減貢者, 今將還徵, 更以三年爲限, 可慰民情。" 其後監司金德遠亦以此狀請, 上從之。 積又曰: "吉州山城已畢築矣。 宜於該邑租稅中量減, 以慰民心。" 其後呂聖齊遞北伯還, 亦爲筵白, 備局請減今年田租之半, 從之。 大司諫權大載啓曰: "崇善君
              瀓於楊州
              海等村, 發民運柴。 侵虐作弊, 與諸宗無異, 不可獨免, 請罷職。" 不允。 先是, 睦來善筵白: "海等村民賣柴資生, 而靈豐君、朗善君、朗原君、崇善君等, 每年秋冬, 勒出六七十駄牛馬, 運柴輸納, 不給雇價。 其後期不輸者, 則侵虐萬端, 冤號徹天。" 上令本道査覈, 果如其言。 備局請罷靈豐等職, 崇善以親王子, 事體自別, 不爲竝請。 及是, 臺官論啓爭執, 竟不從。 大載又啓曰: "諸宮家作弊多端, 穀物、柴炭, 以京江船隻, 不給價而載來。 卸船後, 又以江邊車馬, 勒令輸納, 宜令京兆禁斷, 犯者隨現入啓處置。" 從之。 諸臣皆言寒冱未解, 親耕請退行於二月下亥, 先農祭遣官先行, 上命先農祭依例設行, 親耕時則別祭設行。 積言: "吏判睦來善以三南監司除挈眷事, 陳達矣。 三南監司本不得挈眷, 先朝以監司一周年內, 不能審察道內物情, 欲以二周年爲限, 而特軫其客宦之苦, 遂令挈眷。 挈眷後, 弊端隨生, 湖南則因監司挈眷, 特減全州府尹。 而至於嶺南, 則大丘以一小邑, 旣有監司之挈眷, 又設判官, 邑民尤不支堪。 湖西雖有營需米劃給之事, 以一邑接待監司、判官兩處衙眷, 民弊甚多。 臣意先罷嶺南、湖西兩道監司挈眷, 更以一周年定限, 而其有善治者, 特令仍任似可。" 諸臣皆可其言, 上命湖西、嶺南監司罷其挈眷, 更定以周年之限。 罷對後, 仍命引見下直統制使及守令。
地名: 全州 (全羅道, 府)
年: 1681.0

○引見大臣、備局諸宰時, 右議政李尙眞自全州焚黃還朝, 登對陳沿途災荒之慘目, 請許外方寺奴婢納米免賤, 以補各邑賑需。 諸臣多以爲, 事體重難, 金錫胄獨言其無妨, 上從之。 領議政金壽恒言: "近因刑曹回啓, 扶安人朴東溟至有特敎。 處分乖宜, 甚非群下平日所望於聖明者。 臣聞, 宮家所買田, 本是數十結, 而差人輩侵占朴東溟之田, 殆至二百餘結, 其納稅於宮家者, 一年不過數十石。 而因此斂怨於遠民, 貽累聖德至此, 臣何敢不言? 昔諸葛亮當漢家三分危急之時, 論興撥之謨, 而不過以宮府一體爲言。 今日宮府之間, 每有岐異之弊, 可不戒哉?" 尙眞及吏曹判書金錫胄言: "令本道打量其經界, 則可以覈實。" 上曰: "大臣所陳得宜, 其令本道別定剛明官, 打量處之。" 尙眞曰: "湖南、湖西各邑, 前年糴穀多數收捧處, 則與他道未捧之邑, 宜有區別。 而今年新分給糴穀, 竝令准捧, 事涉不均, 民多呼冤。" 上命舊糴多捧之邑, 則捧新糴三分之一。 尙眞言: "朴性義論其罪, 則固合流竄, 而第疏儒竄配, 本非美事, 昏朝時創有之。 頃年聖明方在沖齡, 群奸當朝, 有數三儒生竄配之事。 今旣更化, 復蹈前事, 豈不惜哉? 群議雖峻, 臣則終未知其合當。" 上不聽。 壽恒請許遞執義李翔職, 以從其意, 使得以出入筵席, 上許之。
地名: 全州 (全羅道, 府)
年: 1682.0

○全州人盧繼信以罪配順天, 以諺書上變於順天兼官樂安郡守以爲: "同配人吳始恒謀不軌, 其婢言之。" 郡守封上於觀察使, 觀察使申翼相以此書報於右議政金錫冑, 錫冑請對以白設鞫。 拿繼信、始恒等問之, 虛罔無端緖。 乃刑繼信, 繼信以自造誣人承款, 處斬。 始恒卽挺昌姪子, 以緣坐被配者也。
地名: 全州 (全羅道, 府)
年: 1703.0

○諫院啓曰: "韓原正
              樞, 娶妻於全州, 常常來往, 募京中無賴, 稱以己奴, 每出必作牌, 書宮字於紙末, 謂之先文。 村民寺僧, 奔走供饋, 所過無不被害。 且其妻同生宋姓人, 與之同惡, 凡有推奴徵債之未售於官門者, 輒邀樞, 任自推捉, 施以酷刑, 幽於大櫃, 困苦暴虐, 無所不至, 以爲推徵分利之計。 聞村民稍有産業, 公然馳往其家, 結縛捽曳, 責納賂物, 稱慾乃已。 有一名官, 自湖南承召也, 目見民間怨苦, 通于道臣, 俾之徵治, 又欲論啓而未果。 樞率無賴五六輩, 忽到名官家, 怒目奮拳, 對面脅辱, 顯有歐打之形, 而其徒猶不敢侵犯, 撤其屛籬而去, 乘夕又至, 呼名叱罵。 再到之時, 名官適不在, 假令見在, 其免於歐死也幸矣。 噫! 白晝都下, 唱率無賴, 欲以拳踢從事, 以逞其議己之怨者, 實古今所未有。 今日國綱, 雖已壞廢, 奈何令末裔微宗, 狂肆而莫之禁乎? 名官之家, 猶尙如此, 外方賤氓, 何所支堪? 此而置之, 國無法矣。 請韓原正
              樞拿問, 別樣論罪; 所帶無賴輩, 摘發重治; 宋姓人, 亦令道臣, 依法嚴懲; 自今宗班任意下鄕者, 申明禁斷, 以杜作弊之端。" 答曰: "依啓。" 臺啓中所謂名官, 兪彦明也。 後, 禁府請刑訊樞, 上不許, 止命徒配。
地名: 全州 (全羅道, 府)
年: 1711.0

○全州地私婢業禮, 産女, 兩脚間又生一脚而差短, 足指八箇。
地名: 全州 (全羅道, 府)
年: 1719.0

○戊寅/世子引接大臣備局諸宰。 領議政金昌集言: "忠淸監司兪崇狀請, 庚子式年奴婢推刷及三軍門改都案退行矣。 湖西今年量役方張, 民間必多騷擾。 推刷、都案等事, 因年凶停寢, 亦有舊例。 兩道之請, 竝宜許之。" 世子可之。 昌集又曰: "頃者藥房入診時, 都提調李頣命, 以軍門習操多廢, 請依外方私操例, 設行大私習, 令中軍擧行矣。 近與將臣相議, 則皆以爲中軍代行, 雖云有故事, 申汝哲至於建白革罷, 則到今復令中軍替行, 終涉未安。 若大將有故, 則必須都提調代行, 毋令間歇似好云, 而此取旨大朝之事。 奉稟于大朝而下敎, 恐爲合宜。" 世子許之。 右議政李健命曰: "頃因左參贊閔鎭厚所達, 南兵使除挈眷事, 有稟處之令。 此則問于本道, 當待其回報而稟處, 而外方之弊, 不但兵、水使挈眷一事而已, 諸道監司支供, 勿論挈眷與否, 弊端非細矣。 朝家旣爲監司支供, 劃給營需一日米一石, 則非不優矣, 而監司不爲自辦, 必令判官支供, 下官接待上官之際, 不可埋沒, 務爲豐侈, 故以平壤一處言之, 監司一年支供, 殆過二萬兩, 而猶患不足。 公州、全州兩處, 則除出田結千餘結, 以供監司, 眷率一事, 猶爲第二件, 而支供之弊, 不可不變通矣。" 昌集曰: "或云監司體貌尊重, 支供不可自辦, 而此則有不然者。 兩都留守, 其體貌之尊重, 與監司無異, 而支供一節, 皆自爲取辦, 監司何獨不可自辦乎? 誠宜變通, 以營需米, 付監司, 使自供給, 如有不足, 則磨鍊加給, 未爲不可矣。 請自明年正月, 使之依此定式施行。" 世子可之。 持平金槹申前達, 又言: "槐院分館取舍之際, 一任私意, 才地恰當者, 亦多見漏, 至於增廣一榜, 竟有焚圈罷坐之擧。 請上博士、掌務官, 竝拿問, 使之改圈。" 世子只從朴光世事。 正言鄭宅河申前達, 世子不從。